Document ID: 31996L0060

Direktiva Komisije 96/60/ES
z dne 19. septembra 1996
o izvajanju Direktive Sveta 92/75/EGS v zvezi z energijskim označevanjem gospodinjskih pralno-sušilnih strojev
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/75/EGS z dne 22. septembra 1992 o navajanju porabe energije in drugih virov gospodinjskih aparatov s pomočjo nalepk in standardiziranih podatkov o izdelku [1], zlasti členov 9 in 12 direktive,
ker pomeni uporaba pralno-sušilnih strojev pomemben del porabe skupnih energetskih potreb v Skupnosti; ker so možnosti energetskih prihrankov pri teh aparatih znatne;
ker boljše pralne zmogljivosti pogosto zahtevajo večjo porabo vode in energije; ker so podatki o pralni zmogljivosti stroja v oporo pri vrednotenju podatkov o porabi vode in energije; ker bo to kupcem olajšalo izbiro stroja, ki je v skladu z gospodarno rabo energije;
ker Skupnost, ki potrjuje svoje zanimanje za mednarodni standardizacijski sistem, s katerim se lahko izdelajo standardi, ki jih dejansko uporabljajo vsi partnerji v mednarodni trgovini, in izpolnijo zahteve strategije Skupnosti, poziva evropske organizacije za standardizacijo k nadaljnjem sodelovanju z mednarodnimi organizacijami za standardizacijo;
ker sta Evropski odbor za standardizacijo (CEN) in Evropski odbor za standardizacijo v elektrotehniki (Cenelec) priznana kot organa, pristojna za sprejemanje usklajenih standardov v skladu s splošnimi smernicami sodelovanja med Komisijo in njima, podpisanimi 13. novembra 1984; ker je po tej direktiviusklajeni standard tehnična specifikacija (evropski standard ali usklajevalni dokument), ki jo je sprejel Cenelec na podlagi odstopa (pooblastila) Komisije v skladu z določbami Direktive Sveta 83/189/EGS z dne 28. marca 1983, ki predpisuje postopek zagotavljanja informacij na področju tehničnih standardov in predpisov, [2]kot je nazadnje spremenjena in dopolnjena z Odločbo Komisije 96/139/EGS, [3]in na podlagi splošnih smernic;
ker so ukrepi, ki so določeni v tej direktivi, v skladu z mnenjem odbora, ustanovljenega s členom 10 Direktive 92/75/EGS,
SPREJELA NASLEDNJO DIREKTIVO:
Člen 1
1. Ta direktiva se uporablja za gospodinjske pralno-sušilne stroje, napajane iz električnega omrežja. Ne uporablja se za stroje, ki lahko uporabljajo tudi druge energetske vire.
2. Podatki, ki jih zahteva ta direktiva, morajo biti izmerjeni v skladu z usklajenimi standardi, katerih referenčne številke so objavljene v Uradnem listu Evropskih skupnosti in za katere so države članice objavile referenčne številke nacionalnih standardov, ki prenašajo te usklajene standarde. Katere koli določbe v celotni direktivi, v katerih se zahteva dajanje podatkov v zvezi s hrupom, se upoštevajo samo, kadar se podatki zahtevajo na podlagi člena 3 Direktive Sveta 86/594/EGS [4]. Ti podatki, kadar se zahtevajo, morajo biti izmerjeni v skladu z zgoraj omenjeno direktivo.
3. Usklajeni standardi, navedeni v odstavku 2, se oblikujejo po pooblastilu Komisije v skladu z Direktivo 83/189/EGS.
4. V tej direktivi, razen če sobesedilo zahteva drugače, imajo uporabljeni izrazi enak pomen kot v Direktivi 92/75/EGS.
Člen 2
1. Tehnična dokumentacija, navedena v členu 2(3) Direktive 92/75/EGS, mora vsebovati:
- ime in naslov dobavitelja,
- splošni opis modela, ki zadostuje za njegovo nedvomno prepoznavanje;
- podatke, skupaj z ustreznimi načrti, o glavnih konstrukcijskih značilnostih modela in zlasti o tistih, ki opazno vplivajo na porabo energije,
- poročila o ustreznih merskih preskusih, ki so bili opravljeni na modelu s preskusnimi postopki, skladnimi z usklajenimi standardi, omenjenimi v členu 1(2) Direktive,
- morebitna navodila za uporabo.
2. Nalepka, navedena v členu 2(1) Direktive 92/75/EGS, mora biti takšna, kot je določena v Prilogi I k tej direktivi. Namesti se na zunanjo sprednjo ali zgornjo stran stroja tako, da je jasno vidna in ni zakrita.
3. Vsebina in oblika podatkovne kartice, navedene v členu 2(1) Direktive 92/75/EGS, sta določeni v Prilogi II k tej direktivi.
4. V okoliščinah, ki so naštete v členu 5 Direktive 92/75/EGS, in kadar se prodaja, najem ali nakup na posojilo ponuja po tiskovinah, kot je katalog za naročilo po pošti, mora to tiskano gradivo vsebovati vse podatke, ki so določeni v Prilogi III k tej direktivi.
5. Razred energetske učinkovitosti stroja in razred njegovega pralnega učinka morata biti določena v skladu s Prilogo IV.
Člen 3
Države članice sprejmejo vse potrebne ukrepe za zagotovitev, da vsi dobavitelji in trgovci s sedežem na njihovem ozemlju izpolnjujejo svoje obveznosti, ki izhajajo iz te direktive.
Člen 4
1. Države članice sprejmejo in objavijo zakone in druge predpise, potrebne za uskladitev s to direktivo, do 15 julija 1997. O tem takoj obvestijo Komisijo. Te določbe začnejo uporabljati 1. avgusta 1997.
Vendar države članice do 31. januarja 1998 dovolijo:
- dajanje na trg, oglaševanje in/ali predstavljanje izdelkov, in
- razpošiljanje tiskanih sporočil, navedenih v členu 2(4),
ki niso skladni s to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedilo predpisov nacionalne zakonodaje, ki jih sprejmejo na področju, ki ga ureja ta direktivi.
Člen 5
Ta direktiva začne veljati dvajseti dan po objavi v Uradnem listu Evropskih skupnosti.
Člen 6
Ta direktiva je naslovljena na države članice.
V Bruslju, 19. septembra 1996

Labels: 1
14
20
7
3